U-I-15/16
Natisni
Opravilna št.:
U-I-15/16
Datum odločitve:
27. 10. 2016
ECLI:
ECLI:SI:USRS:2016:U.I.15.16
Akt:
Zakon o delovnih razmerjih (Uradni list RS, št. 21/13, 78/13 – popr. in 52/16) (ZDR-1), 2. odst. 166. čl.
Izrek:
Zahteva za oceno ustavnosti drugega odstavka 166. člena Zakona o delovnih razmerjih (Uradni list RS, št. 21/13, 78/13 – popr. in 52/16) se zavrže.
Evidenčni stavek:
Ustavno sodišče zahtevo zavrže, če predlagatelj, ki je sindikat, ne izkaže reprezentativnosti in ogroženosti pravic delavcev.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.4.51.3 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Položaj predlagatelja.
Pravna podlaga:
Člen 25.1, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Konfederacija sindikatov Slovenije Pergam, Ljubljana
Datum vloge:
19. 1. 2016
Vrsta odločitve:
sklep
Vrsta rešitve:
zavrženje
Dokument:
US31042
Dokument v PDF obliki:
U-I-15-16.pdf
206 KB
Prenesite datoteko
U-I-15/16-5
27. 10. 2016
SKLEP
Ustavno sodišče je v postopku za oceno ustavnosti, začetem z zahtevo Konfederacije sindikatov Slovenije Pergam, Ljubljana, ki jo zastopa Odvetniška pisarna Završek, o. p., d. o. o., Ljubljana, na seji 27. oktobra 2016
sklenilo:
Zahteva za oceno ustavnosti drugega odstavka 166. člena Zakona o delovnih razmerjih (Uradni list RS, št. 21/13, 78/13 – popr. in 52/16) se zavrže.
OBRAZLOŽITEV
1. Predlagatelj izpodbija drugi odstavek 166. člena Zakona o delovnih razmerjih (ZDR-1), ki določa, da se pravica do odsotnosti z dela ob praznikih Republike Slovenije, ki so določeni kot dela prosti dnevi, in ob drugih, z zakonom določenih dela prostih dnevih lahko omeji, če delovni oziroma proizvodni proces poteka nepretrgano ali narava dela zahteva opravljanje dela tudi na praznični dan. Zatrjuje njegovo neskladje s 14. členom Ustave. Navaja, da sta z izpodbijano določbo delavcem, ki delajo v turnusu, kršeni pravici do praznovanja in do dopusta v primerjavi z drugimi delavci.
2. Reprezentativni sindikat za območje države za posamezno dejavnost ali poklic lahko na podlagi enajste alineje prvega odstavka 23.a člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) začne postopek za oceno ustavnosti oziroma zakonitosti predpisa le, če so ogrožene pravice delavcev. Kot pogoj je torej določena ogroženost pravic delavcev, reprezentativni sindikat kot upravičeni predlagatelj mora zato izkazati konkretno in neposredno ogroženost (primerjaj s sklepom Ustavnega sodišča št. U-I-132/13 z dne 11. 7. 2013).
3. Predlagatelj postavlja zgolj trditev, da je delavcem, ki delajo v turnusu in bi morali po normalnem razporedu delati na praznične dni, kršena pravica do odsotnosti z dela zaradi praznovanja. Iz njegovih navedb ne izhaja, zakaj naj bi bile tem delavcem ogrožene pravice.
4. Glede na navedeno predlagatelj ni izkazal pogoja ogroženosti pravic delavcev po enajsti alineji prvega odstavka 23.a člena ZUstS. Zato je Ustavno sodišče zahtevo zavrglo.
5. Ustavno sodišče je sprejelo ta sklep na podlagi prvega odstavka 25. člena ZUstS v sestavi: predsednik
mag. Miroslav Mozetič
ter sodnice in sodniki dr. Mitja Deisinger,
dr. Dunja Jadek Pensa, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik
zanj
dr. Jadranka Sovdat
Podpredsednica